እነዚህ ጥቃቶች ያስከተሉት ስጋት እና አንድምታቸው የዛሬው አውሮጳ እና ጀርመን ዝግጅታችን ትኩረት ነው ። ከአንድ ሳምንት በፊት ፣ የዓለም በተለይም የአውሮጳ ትኩረት ዘግናኙ የኒስ ፈረንሳዩ ጥቃት ነበር ። የኒሱ አደጋ ያስከተለው ሃዘን ሳይወጣ ባለፈው ሳምንት በተለያዩ የጀርመን ከተሞች የተከታተሉት ጥቃቶች ትኩረቱን ወደ ጀርመን ስበዋል ። ከጥቃቶቹ ለሁለቱ ራሱን እስላማዊ መንግሥት ብሎ የሚጠራው ISIS ሃላፊነቱን መውሰዱ ደግሞ ስጋቱን አባብሶታል ። የዛሬ ሳምንት ሰኞ ማታ የ17 ዓመት አፍጋኒስታናዊ ስደተኛ በደቡብ ጀርመንዋ በቩርዝቡርግ ከተማ አቅራቢያ በሚገኝ ባቡር ጣቢያ በመጥረቢያ ያደረሰው ጥቃት የመጀመሪያው የሽብር አደጋ ነበር ።ለጥቃቱ አይሲስ የተባለው ቡድን ሃላፊነቱን ወስዷል ። 5 ሰዎች የቆሰሉበት ይህ ጥቃት አነጋግሮ ሳያበቃ በዚያው ሳምንት አርብ በሙኒክ የ18 ዓመት ወጣት ሰው በሚያዘወትረው የገበያ ማዕከል ውስጥ እና ማዕከሉ ፊት ለፊት በሚገኝ የማክዶናልድ ምግብ ቤት ደጃፍ ላይ በሽጉጥ 9 ሰዎችን ገደለ ። ራሱን ጨምሮ የ10 ሰው ህይወት ያጠፋው ሙኒክ ተወልዶ ያደገው ይህ ወጣት ያደረሰው ጥቃት ከሽብር ጋር የተገናኘ አይደለም ቢባልም ህዝቡን ክፉኛ ረብሿል ። እሁድ በሌላዋ የደቡብ ጀርመን ከተማ ሮይትሊንገንም አንድ የ21 ዓመት ሶሪያዊ ስደተኛ አብራው የምትሰራ ፖላንዳዊትን በቆንጨራ የገደለበት እና ሁለት ሰዎች የቆሰሉበት አደጋ ሌላው የሰሞኑ አስደንጋጭ ክስተት